[{"text_idx": "#000000", "text": "In\u0303aki Erauskin zaldibiarrak 60 urte ditu eta urte asko daramatza dagoeneko harakin lanean. \u00abEtxean beti mondejuak egin ditugu, baina ez zegoen harakinik. Ni izan nintzen lehenengoa. 17 urterekin hasi nintzen. Patxi Iturriotz Zaldibiako harakina baserrira joan zen txerria hiltzera eta bere harategirako mutil bat behar zuela esan zuen. Handik urtebetera erretiratu egin zen eta nik hartu nuen bere harategia\u00bb, azaldu du."}, {"text_idx": "#000001", "text": "Ez zuen denbora asko eduki, beraz, maisuarengandik ikasteko. Zorionez, gauza batzuk etxetik ikasita eraman zituen. Mondejuak nola egin, adibidez. \u00abArruarte baserrikoa naiz eta etxean amak egiten zituen mondejuak. Bere formula erabili dut beti\u00bb."}, {"text_idx": "#000002", "text": "Eta zein da formula hori? \u00abMondejuak egiteak ez dauka sekretu handirik. Lanerako gogoa da behar dena. Arrautza, porrua, seboa, tipula, piperra eta gatza erabiltzen ditugu. Piper berdea eta gorria erabiltzen ditugu. Gorria itxura emateko. Polita egiteko\u00bb."}, {"text_idx": "#000004", "text": "Garai batean egun baino mondeju gehiago jaten zirela dio. \u00abHarategiak asko jaitsi dira. Hau da garai onena guretzat, baina irabazia lortzeko mondejuak norberak egin behar ditu. Beste batek egindakoak salduz gero, irabazi eskasa lortzen da."}, {"text_idx": "#000005", "text": "Dagoeneko oso gutxi gara mondejuak egiten ditugun harakinak. Garai batean Goierriko etxe eta baserri gehienetan egiten zituzten mondeju zuriak. Orain sukalde politak daude eta ez dituzte zikindu nahi\u00bb, esan du."}]